Drie doodgeskiet ná moord op polisiehoë in KZN(Foto: SAPD) Die polisie het Maandag drie verdagtes in Pietermaritzburg, KwaZulu-Natal, doodgeskiet nadat hulle inligting opgevolg het oor die moord op ’n waarnemende stasiebevelvoerder verlede maand. Polisiebeamptes het ’n voertuig met vier insittendes in Maqongqo naby Pietermaritzburg gewaar en agternagesit. Volgens kol. Thembeka Mbele, polisiewoordvoerder, het die beamptes die verdagtes se voertuig van die pad af probeer dwing waarna die verdagtes op die beamptes losgebrand het. “Die verdagtes het tydens die skietgeveg hul voertuig van die pad af getrek en te voet in ’n suikerrietplantasie ingevlug. Twee verdagtes is noodlottig gewond tydens die skietgeveg.” Nog ’n verdagte is dood aangetref in die suikerrietplantasie. ’n Polisiehond is doodgeskiet en nog twee gewond. Die twee beseerde honde is na ’n veearts geneem vir behandeling. Mbele het gesê daar is op ses vuurwapens en die verdagtes se voertuig beslag gelê. Dit is intussen vasgestel dat die voertuig gesteel is. “Die verdagtes is positief verbind aan die moord op kol. Jabulani Ndawonde sowel as talle ander moorde wat in KwaNdengezi en die omliggende gebiede gepleeg is. Die polisie soek steeds na die ander verdagte.” Ndawonde (56), waarnemende stasiebevelvoerder van die Ndwedwe-polisie, is op 24 Mei in Ndwedwe, noord van Durban, doodgeskiet. Hy het omstreeks 18:30 op die dag huis toe gery toe hy digby die Bhamshela-taxi-staanplek deur mans in ŉ verbygaande bakkie geskiet is. Ndawonde het op die toneel aan sy beserings beswyk.